लड़कीकेँ देखबाक लेल आएल लड़का पक्ष एकाएक गरमा गेल"हौ जी, अहाँक बेटी तँ चरित्रहीन छथि । देखू तँ हमरा सभक सामने अहाँक पाछू बला छौड़ाकेँ कनखी मारैत अछि । "
लड़की पक्ष उपर मोने शान्त करेबाक प्रयास करिते छल तखने लड़कीक बायाँ आँखि दबि गेलै । "देखू. . . देखू तँ फेर कनखी मारलक । यौ सरकार अहाँक बेटी तँ कोनो बजारू वेश्य. . . "
लड़काक बापक बोलीकेँ अधेपर लोकैत लड़कीक बाप बाजल" हे, चरित्र तँ अहाँ सभक खसल अछि । अहाँ हमर बेटीकेँ चरित्रहीन कहैसँ पहिने अपन करेजमे तँ देखितौं । यौ सरकार, हमर बेटी तँ अहाँक इज्जत करैत छल । अहाँक बेटाक दाम सूनि हम सब गरमा गेल छलौं । अहाँकेँ बेज्जत कऽ नै भगबौं ताहि लेल हमरा इसारा कऽ रहल छल । बिनु बाजने, आँखि दाबि कऽ । आबो तँ भागू नै तँ घिसियाबैत भगाएब । हँ, बुझलौं ने ? "